b'\n_START_ARTICLE_\nKarvalakkiooppera\n_START_PARAGRAPH_\nKarvalakkiooppera on alun alkaen pilkallinen Korvat auki -yhdistyksen piiriss\xc3\xa4 syntynyt termi, jolla tarkoitettiin erityisesti Aulis Sallisen ja Joonas Kokkosen s\xc3\xa4velt\xc3\xa4mien oopperoiden aihevalintoja ja ajan modernistien paheksumaa varsin perinteist\xc3\xa4 s\xc3\xa4velkielt\xc3\xa4. Termi viittasi alun perin takapajuisuuteen, karuuteen, mets\xc3\xa4l\xc3\xa4isyyteen, maalaismaisuuteen ja tyylilliseen konservatiivisuuteen: tonaalisuuteen ja yksinkertaisuuteen erityisesti vastakohtana ajan modernistisille eurooppalaisille avant-garde-suuntauksille.  My\xc3\xb6hemmin termiin on liitetty my\xc3\xb6s positiivisia mielikuvia kuten alkuper\xc3\xa4isyys, aitous, luonnollisuus, tuoreus, maanl\xc3\xa4heisyys. Esimerkkej\xc3\xa4 karvalakkioopperoista ovat Viimeiset kiusaukset ja Punainen viiva. Karvalakkiooppera-termin keksij\xc3\xa4n\xc3\xa4 pidet\xc3\xa4\xc3\xa4n s\xc3\xa4velt\xc3\xa4j\xc3\xa4 Jouni Kaipaista.'